TUIS | Genealogie
Ontdek jou familiewortels
In genealogie gaan dit by uitstek om die plek en betekenis van elke lid in 'n bepaalde familie.
Die woord "genealogie" is uit twee Griekse woorde, genos (geslag, familie) en logos (woord, rede, kennis) saamgestel. Letterlik dui genealogie dus op die verkryging van kennis van 'n geslag of 'n familie.
Alhoewel daar 'n betekenisnuanse is, word genealogie ook geslagkunde, familiekunde of familiegeskiedenis genoem. Familiegeskiedenis voeg die sosiale en kultuurgeskiedenis by die geslagsregister en afstammingslyste.
Die doel en taak van die genealoog is dus om 'n individu te identifiseer, hom/haar dan binne die raamwerk van 'n familie en gemeenskap te plaas en dan voor- en/of nasate na te speur.
Genealogiese navorsing, 'n wêreldwye groeiende belangstelling, kan 'n individu en familielede help om weer hul eie familiewortels te ontdek, hul trots te maak op hul persoonlike erfenis en so met moed die toekoms tegemoet te gaan.
Wat is die FAK se rol?
Volgens dr. Danie Langner, besturende direkteur van die FAK, sien die FAK genealogie as 'n belangrike sleutel om die historiese geheueverlies onder kinders aan te spreek. Deur genealogie weet elkeen in die gesin waar hy vandaan kom en dit gee baie raakpunte om ook met kinders te gesels oor die konteks waarin hulle ouers of grootouers geleef het.
Die FAK-Genealogielessenaar bied 'n verskeidenheid van dienste, produkte en projekte aan die publiek en FAK-vriende.